Pia Olsen Dyhr (SF), 2013-11-21:
Jeg vil gerne starte med at takke ordførerne for den positive modtagelse af lovforslaget.
Baggrunden for lovforslaget er den politiske aftale, som Folketingets partier med undtagelse af Enhedslisten indgik den 26. juni 2013, og som er et tillæg til aftalen tilbage fra 2010 om en sikring af befordringspligten på et liberaliseret postmarked.
Aftalen er optrykt som bilag til lovforslaget – hvis det skulle interessere nogen.
Der er tale om små ændringer af postloven, som har til formål at tilpasse loven til udviklingen på postmarkedet, herunder ikke mindst sikre, at den befordringspligtige virksomhed, Post Danmark A/S, kan varetage den landsdækkende befordringspligt i perioden 2014-2016 uden offentligt tilskud, hvilket også indgik i debatten lige før.
Herunder er der nogle mindre ændringer og præciseringer i postloven.
Med lovforslaget tydeliggøres postlovens bemyndigelse til transportministeren til at fastsætte vilkår for opfyldelse af befordringspligten.
Aktuelt vil bestemmelsen efter lovens vedtagelse danne grundlag for, at man administrativt kan foretage ændringer i postbetjeningen i form af færre omdelingsdage, justering af serviceniveauet for B-breve og ændringer i nettet af postbetjeningssteder – som de tidligere ordførere har været inde på – og det er alt sammen for, at Post Danmark kan varetage befordringspligten, så borgerne og erhvervslivet fortsat har adgang til en landsdækkende postservice, hvor der ikke ydes tilskud fra det offentlige.
Derudover fastsættes de allerede gældende principper for postbetjeningen for øsamfund, hvilket bl.a. indebærer, at også beboerne på de mindste øer fremtidigt er sikret økonomisk kompensation for begrænsningerne i postservicen.
De øvrige forhold, som behandles i lovforslaget, er en bestemmelse om, at loven ikke finder anvendelse på befordring af pakker, der sker i henhold til en forudgående kontrakt.
Desuden foreslås det belagt med straf, hvis postvirksomheder og distributionsvirksomheder ikke overholder de ordensmæssige krav til omdeling af deres forsendelser.
Det arbejde, fagbevægelsen og Post Danmark har lagt i at finde på gode løsninger, også for medarbejderne i Post Danmark, er imponerende.
I forhold til Enhedslistens bemærkninger under behandlingen vil jeg sige, at det ikke er muligt for transportministeren i en ruf at ændre bestemmelserne via en bekendtgørelse uden om Folketinget, for hvis man skal ændre de rammer, vi har sat, forudsætter det jo, at forligspartierne – og det er næsten alle Folketingets partier – skal indkaldes og være nødt til at lave et nyt politisk forlig.
Jeg noterer mig også, at Enhedslistens ordfører synes, vi går i meget små sko, når der er mange ting, vi fortsat ikke kan levere.
Der vil jeg sige, at vores udfordring jo er, at mængden af breve er voldsomt faldende.
Der er selvfølgelig stadig væk folk, der har brug for breve til døren, deriblandt ældre mennesker, som jo ikke på samme måde er med på den digitaliserede verden, hvad der også er yngre mennesker, der ikke er – nu skal jeg ikke gøre ældre til en større gruppe, der ikke er klar til at være på internettet.
Men vi kan se, at der er nogle, der er udfordret i forhold til digitaliseringen, og derfor har vi også stadig væk – og det er jo det, vi ønsker at fastholde – en landsdækkende befordringspligt.
For vores udvikling går i stigende grad mod digitalisering, og der må man sige, at danskerne bare har været ufattelig gode til at kaste sig ind i den digitaliserede verden, og derfor er der også færre breve.
Hvis vi skal forholde os til de økonomiske omstændigheder, må der også være nogle begrænsninger.
Jeg synes sådan set, det har været udmærket at få postkassen hjemme hos mig selv ud i skellet.
Jeg kan godt hente min post i skellet ud til vejen, og det er jo en af de ting, som er blevet ændret.
Kunne man ikke få posten ind ad døren? kan man spørge, men det har betydet en enorm effektivisering og måske også en aflastning for de postbude, der er ude at dele breve ud.
Så jeg synes ikke, vi går i små sko, vi prøver at geare Post Danmark til den fremtid, de går i møde, så vi stadig væk har et Post Danmark, der sørger for, at alle kan få post i Danmark.
Til sidst vil jeg gerne igen takke for alle de positive bemærkninger, der har været fra de forskellige, og som jeg håber bliver fastholdt under vores udvalgsarbejde, i et omfang så vi kan sørge for, at der er et bredt flertal for lovforslaget.